潘焯鴻

潘焯鴻，係香港中間派政治人，「中科監察」主席、「香港方略」首席研究員，建築工程師。佢喺沙中綫事件入面揭露過唔少內幕，被稱為「沙中綫嘅吹哨人」。

學歷 
 香港城市大學法律碩士
 倫敦南岸大學工程管理一等榮譽學士

政治立場 
潘焯鴻算係親中派出身嘅政治人物，喺2011年香港區議會選舉後，佢曾經加入自由黨但未有積極参與黨內事務，曾對建制派作出猛烈批評，去到2018年7月因沙中綫事件退黨。

佢曾經形容自己係「淺黃」甚至係泛民主派，話民主、人權、自由、法治等等普世價值係佢嘅政治信仰，又話自己係「良知派」，因為佢一見到唔公義嘅事或者破壞香港核心價值嘅「契弟」，就會出聲批評。不過，眾新聞喺2021年香港立法會選舉期間，就平反六四、香港選舉制度夠唔夠民主、重啟政改、基本法23條立法以及支唔支持成立獨立調查委員會，調查2019年香港警察喺反送中運動期間嘅不法濫權行為五個問題，向包括潘焯鴻在內14名非傳統親中派候選人以問卷形式想問立場，但潘焯鴻一律無答。

選舉史

2011年區議會選舉 
喺2011年區議會選舉，潘焯鴻喺大角咀北選區出戰，但最終只係攞到485票，不敵民建聯同埋工聯會支持嘅劉柏祺以及公民黨支持嘅王嘉盈。

2020年香港立法會選舉 
2020年，潘焯鴻以獨立身份參選立法會九龍西直選，其後7月於紅磡站外正式宣布參選，但最終政府因為肺炎疫情而單方面宣佈選舉延期。之後，潘焯鴻繼續發表時事評論監察政府施政，同時設立中科媒體，討論時政。

2021年選舉委員會選舉 
2021年8月，潘焯鴻報名參加宗教界中入面嘅「天主教香港教區」代表，但天主教香港教區有多達40人報名，最終潘焯鴻喺抽簽制度下落選。

2021年香港立法會選舉 
喺呢次選舉，由於北京未經諮詢或香港人同意，大幅度削減直選議席，所以好多泛民主派都唔參與。不過，潘焯鴻就以獨立身份參選，最初計劃出選九龍西選區，但之後就改去香港島東選區，並且得到長實執董周偉淦、全國政協常委胡定旭等親中派人士提名。選舉期間，佢被形容為「非傳統建制」，得到一啲傳媒嘅關注。

之後喺一啲競選宣傳入面，佢同一啲將自己定位為非建制嘅候選人亦有聯合宣傳嘅安排，又同時得到一啲具有民主派背景嘅人士，同埋部分親中派支持，但亦引起泛民主派入面一啲爭議。例如，民主黨副主席梁翊婷為佢站台，就被黨主席羅健熙批評，話佢作為黨員違反黨內機制，之前已經喺黨入面討論過話唔支持潘焯鴻，梁翊婷做法令黨友嚴重質疑佢嘅誠信。另外，潘焯鴻亦被連登仔指控，濫用中文維基百科幫自己宣傳，違反中文維基百科關於利益衝突條文，唔符合中文維基百科「維基百科唔係未經篩選嘅資訊收集處」同埋「維基百科唔係宣傳工具」嘅做法。

喺一個未有披露機構背景嘅民調入面，潘焯鴻被指同吳秋北一同領先對手，二人嘅支持度分別約為一成半。不過，佢就指自己選情唔樂觀，因為自己資源唔多，選舉氣氛低迷。

結果，佢以14,435票落選，成為香港島東選區直選入面，得票最低嘅一位，事後話，投票率創新低、香港免費乘車日係佢落選嘅原因。

香港中間派人士
前香港自由黨員